The Lightning Process

**The Lightning Process** er en alternativ behandlingsmetode som normalt består av et 3-dagers kurs. Behandlingsformen er rettet mot pasienter med ulike fysiske, psykiske eller stressrelaterte lidelser, og ble utviklet og varemerkebeskyttet av den engelske osteopaten og terapeuten Phil Parker på slutten av 1990-tallet. Metoden har spredt seg internasjonalt, særlig har markedsføringen vært rettet mot pasienter med kronisk utmattelsessyndrom. Nasjonalt forskningssenter innen komplementær og alternativ medisin beskriver metoden som selvhjelpsteknikk basert på å tenke positivt og fokusere på vilje til endring.

Metoden er omstridt grunnet svakt vitenskapelig grunnlag både for de bakenforliggende hypotesene og effekt av behandlingen, samt rapporter om at den hos noen pasienter har medført betydelig forverring. I 2012 søkte Folkehelseinstituttet om 9 millioner kroner til å forske på kurset. Landmark satt i forskningsgruppen. I 2016 foreslo hun sammen med flere et forskningsprosjekt på CFS/ME og Lightning Process. I 2017 ble det søkt midler til en studie på Lightning Process av en forskergruppe ledet av Vegard Bruun Wyller.

## Om metoden
The Lightning Process baserer seg etter egne beskrivelser på diverse kognitive teknikker, løsningsfokusert terapi og nevrolingvistisk programmering. Sistnevnte anses som pseudovitenskapelig og har usikker effekt. Ideen bak The Lightning Process er at deltakerne ved å lære å endre gamle tankemønstre kan stimulere hjernen til å gå inn i nye nevrologiske spor. Som intervensjon har LP visse likhetstrekk med kognitiv adferdsterapi, men de to metodene har vidt forskjellige utgangspunkt for behandlingen.

Norske LP-instruktører har argumentert for at The Lightning Process ikke er behandling, men hjelp til selvhjelp.

## Forskning og dokumentasjon
Det er gjennomført få kliniske studier på metoden. I 2018 ble det publisert en studie som konkluderte med at LP var en effektiv  behandling for ME-pasienter, men året etter ble det publisert en korreksjon til studien. Kritikere har hevdet at studien ikke holder et tilfredsstillende vitenskapelig nivå og at den burde ha vært trukket tilbake. NAFKAM sin rapport fra 2015 viser at 39 % hadde negativt forløp, uavhengig av diagnosekriterier.  En planlagt norsk studie har også vært gjenstand for påstander om metodiske svakheter. Tilhengere mener at et flertall av pasientene blir friske eller mye bedre av sine tilstander eller sykdommer, og det hevdes at de som ikke blir friske ikke er «rustet til å ta ansvar for egen helse.». Kritikere peker på at det foreligger lite uavhengig forskning på at kurset har effekt, og at flere pasienter har fått sin tilstand forverret på lengre sikt og tilskrevet dette Lightning Process. I en spørreundersøkelse av 1096 ME pasienter gjennomført av den Norske ME foreningen, rapporterte 49% at de ble dårligere eller mye dårligere av kurset mot 21% som rapportere å ha blitt bedre eller mye bedre. Kurset koster rundt 21 000 NOK i Norge, og siden metoden er varemerkebeskyttet, må terapeuter videreformidle en andel av kursavgiften til Phil Parker.

En kvalitativ studie gjennomført fra 2012 som baserer seg på intervjuer med 22 deltagere argumenterer at pasientens tillit til behandlingsformen kan være utslagsgivende på resultatet av kurset.

Et planlagt forskningsprosjekt (med økomomisk støtte fra Norges forskningsråd) ved NTNU ble opprinnelig godkjent av den forskningsetiske komiteen. Forskning skulle studere effekten av behandlingsformen på kronisk utmattelsessyndrom (CFS/ME). Denne godkjenningen ble i 2021 trukket tilbake. Godkjenningen ble trukket etter at klager fra enkeltpersoner og ME-foreningen, og avslaget ble begrunnet blant annet med at forskerne ifølge komiteen har næringsinteresser i metoden. Dette var første gang enkeltpersoner eller interessegrupper klaget på vedtak i forskningsetisk komite. Komiteen var også kritisk til forskningsprosjektets metode med bruk av spørreskjema der spørsmålene kan ha slagside til fordel for behandlingsformen slik at det kan gi inntrykk av at pasienten har blitt bedre uten noen reell bedring av tilstanden. Behandlingen går ifølge etisk komite ut på at pasientene skal lære å ignorere symptomene, de skal bruke et aktivt språk og unngå å tenke på egne begrensninger.

Høsten 2021 søkte forskerne om ny godkjenning, og fikk REK-godkjenning i to omganger. ME-foreningen klaget inn godkjenningene, men denne gangen fikk de ikke medhold. Prosjektet ble godkjent av alle etiske komiteer og startet rekruttering av deltakere i 2023. Forskningsprosjektet på 100 pasienter med CFS/ME utgår fra NTNU og har fått støtte fra Helsedirektoratet, NAV og Nasjonal kompetansetjeneste for CFS/ME. Studien gjennomføres i samarbeid med kommuner i Viken.

I Storbritannia ble det i 2021 publisert nye retningslinjer for behandling av ME av det uavhengige rådgivingsorganet NICE (The National Institute for Health and Care Excellence). Konklusjonen er at Lightning Process ikke skal tilbys tilbys pasienter  med ME/CFS. 

## The Lightning Process i Norge

Synet på LP er delt, og i Norge har denne uenigheten resultert i en sterk polarisering blant ME-pasienter, pårørende og behandlere. Mens LP-instruktører og noen av deres pasienter har samlet seg i organisasjonen Recovery Norge, anbefaler ME-foreningen ikke behandling som mangler vitenskapelig dokumentasjon og som de anser som potensielt skadelig. Det ble også sendt klager fra ME-paseinter og pårørende på en planlagt studie på Lightning Process. Regional Etisk Komité tok ikke klagene til følge, men studien ble senere stanset av Den nasjonale forskningsetiske komité for medisin og helsefag (NEM) på grunn av metodesvakheter og interessekonflikter.

Ifølge tall fra LP-instruktører har flere tusen pasienter med ME/CFS deltatt på kurset i Norge. NAV har tidvis anbefalt og i noen grad også betalt for kursene, dette har blitt møtt med kritikk fra ME-pasienter og pårørende. Nasjonalt forskningssenter innen komplementær og alternativ medisin (NAFKAM) har publisert og opprettholdt en risikovurdering knyttet til Lightning Process, gitt at det har blitt rapportert forverring etter behandlingen.

Det er sterke motsetninger mellom de to fløyenes påstander om hvilken effekt pasientene har av kurset. Mens Norges Forbund for Lightning Process instruktører hevder at ni av ti blir bedre av å gjennomføre kurset, hevder ME-foreningen at det er langt flere som blir verre enn som blir bedre.

## Britisk reaksjon på markedsføring
I august 2012 ble Phil Parker Group Ltd. felt av *Advertising Standards Authority* – det britiske motstykket til Forbrukerombudet – for lovstridig markedsføring av The Lightning Process. Den britiske statsinstansen konkluderte da med at The Lightning Process ikke kunne dokumenteres å ha effekt på sykdom og at markedsføringen dermed var villedende. Phil Parker Group ble følgelig pålagt å fjerne alle helsepåstander fra sin videre markedsføring.

## Referanser


## Eksterne lenker
* Nasjonalt informasjonssenter for alternativ behandling – NIFAB
* Offisiell hjemmeside (på engelsk)
* Kritisk analyse av The lightning process